
ДО

ОБЩИНСКИ СЪВЕТ

БУРГАС
ДОКЛАДНА ЗАПИСКА

ОТ ДИМИТЪР НИКОЛОВ  - КМЕТ НА ОБЩИНА БУРГАС

ОТНОСНО: Отдаване под наем за 1 (една) година на плувен басейн към „Младежки културен център” на „Плувен клуб „Бриз” – гр. Бургас, регистрирано като сдружение с нестопанска цел, в обществена полза.
УВАЖАЕМИ ОБЩИНСКИ СЪВЕТНИЦИ,


С Решение на Общински съвет – Бургас, по т. 4, Протокол № 13/29.09.2020 г. бе приета Наредбата за условията и реда за използването на спортните обекти – общинска собственост на територията на Община Бургас (НУРИСООСТОБ). Съгласно чл. 13, ал. 1 от НУРИСООСТОБ, спортен обект – общинска собственост може да се отдава под наем за срок от една година без търг и конкурс на спортен клуб – сдружение с нестопанска цел за осъществяване на общественополезна дейност, на спортна федерация или на обединен спортен клуб, вписани в Регистъра по чл. 9, ал. 1 от Закона за физическото възпитание и спорта и които отговарят на условията по чл. 4 и чл. 13, ал. 1, т. 1-3 от НУРИСООСТОБ. 

Общински съвет – Бургас прие списък със спортни обекти, общинска собственост по чл. 104, ал. 1 и ал. 5 от ЗФВС, в който е включен плувния басейн към „Младежки културен център”, изграден в УПИ I, кв. 158, по плана на ЦГЧ, гр. Бургас.

Процедурата за отдаване под наем на гореописания плувнен басейн, по реда на чл. 13, ал. 1 от НУРИСООСТОБ, е открита на 05.11.2020 г. В срока по чл. 13, ал. 4 и в съответствие с ал. 5 от наредбата е депозирано само едно писмено заявление с вх. № 78-00-517/12.11.2020 г. от „Плувен клуб „Бриз” – гр. Бургас, с искане за наемане на плувния басейн за срок от 1 година. 


Сдружение „Плувен клуб „Бриз”, ЕИК 102085032, е регистрирано като сдружение с нестопанска цел, в обществена полза, със седалище и адрес на управление: гр. Бургас, ул. „Цар Самуил” № 96, ет. 1, ап. 1. Целите на сдружението са да съдейства за популяризирането, развитието и утвърждаване на плуването и плувните спортове, за здравословното, физическото и интелектуално развитие на неговите членове и симпатизанти, да организира спортни състезания, демонстративни игри и други мероприятия, съдействащи за постигане целите на клуба, да осъществява контакт със сродни клубове и организации в страната и чужбина, да осигурява условия за масово обучение във всички възрастови групи, да стимулира развитието на високото спортно майсторство. Сдружението е вписано като спортен клуб в Регистъра на лицензираните спортни федерации и спортни клубове по чл. 9, ал. 1, т. 1 от ЗФВС.

Съгласно чл. 13, ал. 6 от НУРИСООСТОБ, комисията по чл. 5 от визираната наредба е разгледала постъпилото заявление, установила е, че сдружението отговаря на нормативните условия и предлага искането на сдружението да бъде прието. 
Съгласно чл. 108, ал. 4 от ЗФВС,  наемната цена на спортни обекти или части от тях - държавна собственост, се определя въз основа на оценка, извършена от регистриран независим оценител, а на спортни обекти или части от тях - общинска собственост - от общинския съвет. В изпълнение на визираното законово изискване е извършена оценка от регистриран независим оценител. Определена е месечна наемна цена в размер на 460,00 лева. Спортният обект е в състояние, изискващо инвестиции за привеждането му, годно за използване по предназначение. Ето защо е целесъобразно в договора да се предвиди възможност наемът да бъде прихващан срещу извършените инвестиции. 

Предвид гореизложеното, предлагам Общински съвет-Бургас, съгласно чл. 21, ал. 1, т. 8 от Закона за местното самоуправление и местната администрация, чл. 108, ал. 4 от Закона за физическото възпитание и спорта и чл. 13, ал. 1 и ал. 8 от Наредбата за условията и реда за използването на спортните обекти – общинска собственост на територията на Община Бургас, приета от Общински съвет - Бургас, да вземе следното
Р Е Ш Е Н И Я:

1. Да се отдаде под наем за срок от 1 (една) година на СДРУЖЕНИЕ „ПЛУВЕН КЛУБ „БРИЗ”, ЕИК 102085032, сдружение с нестопанска цел в обществена полза, със седалище и адрес на управление: гр. Бургас, п. код 8000,  ул. „Цар Самуил” № 96, ет. 1, ап. 1, представлявано от С. Стойчев и С. Марков, част от недвижим имот, представляващ плувен басейн с обща площ от 725,72 кв. метра, включващ басейн, и прилежащи обслужващи помещения, находящ се в източната част на сграда „Младежки културен център”, изграден в УПИ I, кв. 158, по плана на ЦГЧ, гр. Бургас, при заплащане на месечен наем в размер на 460,00 лв. (четиристотин и шестдесет) без ДДС, който да се приспада срещу извършените инвестиции.

2. Одобрява договор за наем, съгласно приложения проект. 
Приложение: Заявление с вх. №78-00-517/12.11.2020 г. в Община Бургас; Решение, взето с Протокол № 1/09.12.2020 г., на комисията по чл. 5 от НУРИСООСТОБ; Оценка и проект на договор за наем.
С уважение,

ДИМИТЪР НИКОЛОВ

Кмет на Община Бургас
